
Ivan Baran




VELIKI PAD 




Dopustite mi umrijeti.

E,

da Enki

daruje ehaliji badava

dah ciklusa, a civilizacija elegijom

aer brani Enkiju, al' bezumlja carstvu eno daje

ep...


I tako je počelo, ponajprije a budzašto, budzašto no svesrdno, bud čega od dunkl-podumente, besjedom iz sna orator razbudi dažd, dan premami, prijevoj i zaravan i masiv ishodi, dozvoli mrzloj vodi pretopiti blato životom. Vrisak! Pa usud pa eto i mene, potmulo premahnuta i daha sparušena, iz surguna mraka strahu otrgnut, od noći odbačen odiju i onerozno - o, podumento! Luči jastva, da te pronađem pa odrtu makar...!



​A bila je to nad-misao, nad-ideja, nad-smisao osnovu pronaći, okradenu i znobnu, zdvojno gmizati kalem stvorenoga; zašto mi se šuljaju? Zbog čega me hvataju predatori noći...!



​Ali bez okrepe sam već predugo i moram, to mi glad zapovjeda loviti, moriti jal umoren biti, pa lutam, lunjam, tražim, šuljam...! Šuljam se, šuljam!



​I smrt! Pa opet dah te iznova za temeljom kao natruhom traganje; lovče velemožni, sjećaš li se više tih riječi, a koje su naložile, bezuslovno i nemilice, pomamno svijetlu svijetu i iznad-svijetlim biti?



​Akoazmom si to pogrdio; rastrojenost pred mrakom odbijao razumjeti - da toga ta pjesma nikada bivala nije. Jur si ustrajao u pjesmi, svijetu rekao Tu sam!, te batom koraka udesio ulus.



​Vigilija je; plamenje već paluca dočim semišem ogrnuti diluvijalni troglodit kopljem naoružan dijete grli, šapuće mu: Tu smo i ne idemo nikuda.



​Starac sam bio i grlio sam dijete; dijete bivao i sahranio starca. Tu sam, tu sam i ne idem nikuda. Ulus mi je korak, ter korak mi uzus; to je ritam i pjesma, ustavljen, ja to u noći pušem u frulu, to je cvrkut ruga, čitulje, da taj što svira, on ne ide nikuda.



​To li je već uzduh katrana? Kauz novog pa sam i pjesmu zaboravio? A ne ćutim ni ozemlje ni vonj zemlje; premalo sam života od zima strahovao; snijega se više ne sjećam, ni mraka ni priča ni strahotnoga, a sve što odredih početkom krivde; klin, pergamena, sve rotno i rugoba. Ja svijet osjećam da bježi. Ja sam Enkiju zaboravio ime...!



​I eto odakle nenije. Eto zašto pristojno molim: Dopustite mi umrijeti.



​Ali nad-umrijeti, od rusaga odstupiti jer doluznih se zulumom nagledah kao i sebe - i ja sam dezvijan bivao, denevirom rasprskivao kuršum kano šašom šušteći. U tmastoj noći, na koljenima, puška mi je bila naslonjena na čelo; u gnjilu osinu, masni tutun među zube uvlačeći, ja sam drugome pušku o čelo utiskivao. Šapat: Ne boj se...



​I pucanj.



​Zrakoplovi čudestveno nadlijeću gradove, rastavljaju ih, uz grom i prskotinu; toga jedva se i spominjem. Smetnuh malne da sam sjedio prastar, satenom obgrljen nadvijen nad stolom; uz astrolab ispod zvijezda, do otvorena prozora iz kojeg mi večernji vjetar pomagao misliti. Svijeća dogorijevala, među prstima mi pero, mastila prikus i papira skupocjenoga... Pisao sam čanke mrljajući: Štapom za mjerenje!... Čak štapom za mjerenje svijet je tu. Mi smo u tom svijetu. Od toga svijeta, mi ne idemo nikuda.



​Podosta himeričnoga osvijetlih; zauzlani literat opahivao je inkunabule, bule otvarao tek prašinu nalazeći. I pergamena u mojim rukama ništa je do glib; lornjon mi, kutu mi, sitnozor predaj; prestravi se popare, razvriskivanja, stakla, krvi - u protuslovlju je krah onih preksutrašnjice.



​Vrhunaravnim sam pa i daskalom nazivan, no vaj, iza koprene, bjehu to pisanije snishodljivih kasapnica, čankoliza koji me pepitama obasipahu, a sve da im šaku biserja za obor prodam.



​Kupovao i kupljen bivao, jakno će ulus i obol skovati; iskaljane kalfe spram tolvaja su putenih podozriv pogled potajice podizale, no tezgama osunčanim prođe grizeta pa ta mlada i krotka, novorascvala prisutnost kavgu uzvitla kano je les. U prisjenku od žege, gojan i nezdrav, kao zaptija sam lice pokrio šeširom. I ovaj dan mogao je bajoslovno.



​Ali od tog su podneva stoljeća minula; neboderi satrali tržnicu, nadničar i sitničar i lopov ili pandur, pa i ocvijećem omirisalo djevojče, satrvena, grobno i ulmiš, ono talmi-svjedoči kalmi mraka; obrati joj se, upitaj ju: Želiš li među žive? a ona se ne sjeća ni tko je bila. Ne poznaje što jest, opijeno i uznemireno, a cvijeće i koža po zemlji smrde.



​Jer sam čovječanstvo - i mrtve ću otkopavati, zakopavati, prevrtati; zatravljeno, u bezvjetrici sam se, ni ne brojim na samrti nalazio, a strahovao jesam, jer evo ga, eto zadaha od kojeg sam čitava života zadržavao dah...! Tu su porječja tragedija i oceana osmijesi, strah, to je strah nepomični, terevenka živovanja, a bud njega, bud toga da bih budan bio - za to sam se i otimao.



​Manje maloumnost a više samorazdiranje, haps opstojnosti opčinjen u pjesmi, a i njoj sam riječi zaboravio. Pa sam gugutao, gaktao, grgljao, u gunguli grla iskasapljena, ali ples... pod jednim od sunaca, u naprslom od mraka nagriženu životu, na njega me podsjetio najveći od prijatelja.



​I kako smo plesali...! Ter se djetinje i nedužno rudjeli u zanosu, hrlo, vrlo, petkom napose. Tavorenje postade lasno; sladosno i zaigrano smijali smo se tomu, u kolopletu, konteno, pauper i kolerik, plesom, smijehom, nas dva, duo gamena vanvremenskih.



​Orno i lirski pojasnio mi svijet; slušao sam ljubopitno, cakće vatra i zazor dere, orator govori, daje finalnu mjeru davna mjerenu svijetu, a ja mu sada tutun palim. Osjeti mir, slobodnjače na odru; žovijalnost pred pompom postaje pasjaluk pa je netko i petak morao izgubiti.



​Zloguke riječi krijese pred zenitom:



​Mi smo tu, Aleksej. Mi smo zbilja tu, ali vrijeme nam je otići.



​Oboružan mjerom, zapamtih korak. Na stolici sada stojim, a omča mi oko vrata. Što mi je do tog koraka...? Zar mi je do posljednjeg koraka plesa opstojnosti?



​Aleksej Zanrev sam danas, balansirajući u mraku dokle u atriju hotela kao neka rulja vrata razvaljuje, tisuće, rekli su, stotine čak tisuća ljudi. U ritmu daske naslona stolice, pod petnjacima mi, opetujem, kudjelja pomalo prigušeno škripi kroza mrak. Samo jedan korak, podsjećam se, tek posljednji korak i plesu je kraj.



​Ja sam probuđeni čovjek. Ultimativno, apsolutno budan čovjek i bazdi mi ovo uže pod čeljusti. Na ljudski strah smrdim samome sebi i pokvareno, to mi je na ponos; prije svega, ja sam kukavica, no ponad svega, ja sam znanstvenik. Kukavičluk je tu do mjera moje budnosti. Mišićje mi se grči, vilica, vrat, koža steže dok ravnotežu tražim, to ne želim srušiti stolicu već bih rado pobjegao, životinjski se strovalio na parket, odgmizao do vrata, od svjetine sakrio pa kad nagrne, uvukao u nju, opstao joj sličan, na sigurnom i sparnom i proznojenom, pljesnivo se nahvatao na vlagu i kao skrama preživio. Koji me optuži “Ti si Zanrev!”, odvratio bih “Ali gospodine, ja se u životu nisam drznuo pomisliti novu misao!” ter uz isprike završio izbavljen, pače izdignut, milosnik anginozno do zraka ne dolazeći od hvale, zlatom kamenovan, a isti onaj pregrešni optužitelj, s boli u kičmi od cjeloživotna klanjanja, tražeći oprost najzad bi se i objesio.



​Raskoljena vrata rasprsnutog iverja zazveknu pločicama uz klepet stolića; porculan se odljulja do ruba i razbije, orljava promahe i halabuka plejade; u noćnoj promenadi, pomno istražujući mračnu antišambru, nagazujući servijete, poplatama pogurujući okrhnute pepeonike, pepeo je krvlju meliran mrljao dezinficijensom usmrđene, usjajene podove, a to se i slike paraju, prozori pucaju, puca i samokres uz cijuk taneta, cijuću žene, muškarci dreče - cijenjena kohorta krvi željna u nestrpljenju stade izjedati i sebe.



​Neka je čeljad u kutu prebijana, harlekin je harni zastore zapalio -ragastovi u plamenu popucaše, kroz paravan tmasta dima, ljudi se naskoro počeli i gušiti. Kašljanje, vika, vrisci, vatra, ali ti što nagrću u zapaljeni hotel onemogućuju onima u njemu odbjeći.



​O, da im je krvi... da im je tijela bijednoga Zanreva!...



​Ali ja sam poprilično ponad njih, na petom katu sada u petak navečer - petak je, zaboravih pripomenuti - premda nagrizajući dim izgarajuće drvenine i ovdje polako dopire, kroz prozor oblutkom prsnuta stakla, baš mi se čini i pet koraka od stolice koje sam kralj.



​Prebudni kralj na svojini stoji, oči mu zatvorene, on osluškuje; ćuti, zagasujući jastvom povike, svoju pobunu ćuti, sebe ćuti, luster si nad glavom, uže ovješeno o vlažnu mu pozlatu, tihanoj škripi svjedoči... disanju.


Kroz razbijeni su prozor ulazile mušice, moljac kakav, pa leti, uza zuj netom što uleti, oko svjetla oblijeće lustera pozlaćena.


​I pred Zanrevom ga eto. Pa je iznovice van vidokruga, raspadajućeg kraljevstva bivajući gostom. Soba se za t r es ee; Zanrev malne padne sa stolice. Odozdo se čula detonacija. Tišina zatim, totalni muk.



​Još malo tišine, uza shvaćanje što se upravo dogodilo.



​A onda vrisci, još vrisaka, sve glasniji i glasniji vrisak pa plač, naricanje.



​Na sebe su bombu bacili. Sebe su rbinama sasjekli.



​Ali ni to ih ne zaustavlja. Ehalija u hotel bombom otrešen, u ognjenu već klaonicu ljudi, nahrupljuje sada i mrtve gazeći. Zbog koga da stanu? Ima li uopće toga, a koji ih može nagovoriti makar da mrtve gaziti prestanu?



​“Vrli... v-elec-ijenjeni moljče?” Zanrev će promrmljati glasnica dimom iritiranih. “A da va-s ja po-nudim čime?”



​A moljac neće odgovoriti. Tek će letjeti, iz sjene u svjetlo, iz svjetla u sjenu, uz laknuće jer ne svjedoči užasu donjih katova, pa će zujeći najzad kroz novu rupu - jer ona je detonacija razbila mnoge prozore hotelske sobe - izletjeti u noć.



​Oči su Zanreva zatvorene. Pucanj. Tišina. Pucanj. Smaknuća van hotela već počela. Eksplozija. Pa druga. Ovdje riječ je o naprsnuću zbog nezadovoljstva, i njegovu izražavanju u samoizjedanju, sve je to jasno. Sve je to previše jasno, a gospodin Zanrev uzrok je svemu.



​Stoji Zanrev na stolici, omča mu oko vrata pa se uz dreku i graju uskoro začuje i hihot. Nježni, prenježni, djetinji malne smijeh, a tihi... isprva tihi a zatim sve glasniji. Najprije dovoljno glasan da samoga sebe čuje od kaosa, onda zvonak, odjekujući već hotelskom sobom...



​Izvan hotela uto se začuje:



​“Čemu se smiješ, nesretniče!”



​Ali se Aleksej Zanrev nastavi smijati, rastrgano, već drhtavo otire suze od oštrog smijeha. Kao da je nekom čovjeku prije više stotina tisuća godina netko iznio šalu a ovaj ju nije razumio, a nije ju razumio ni njegov sin ni sin njegova sina; čovjek je gradove podizao, zidine zidao, drugog je čovjeka toljagom u prašini zatukao, prašina to upija grimiznu krv... tisuće generacija morale su zemljom zatrpane završiti šalu ne razumijevajući -  a sve da bi posljednji od niza, Zanrev sada, evo baš sada, njenu parodiju napokon razumio.



​“Shvatio sam...!”, Zanrev će čovjeku dobaciti. “Napokon sam shvatio sve!”



​Ali je gomila sugovornika utopila. Opet masa lice satre u bezličje pa Aleksej Zanrev ostane sam; opet stoji, nazdravlja, stoji, mnogo više nego postoji, balansira:



​“No, i ja da odem...”



​Pa se posljednji korak plesa opstojnosti učini, petnjaci sruše stolicu, uz klepet i škripu veliki pad u mrak i činilo se da će mrak skoro ali jantarno se sunce i dalje livadištem razlijevalo, zaraslim u njišuće kovilje već joj do ramena visoko, šuškajuće metlicama, a šušti i more daleko ispred nje, u nigdini niz ovu liticu kojom je žurila. U znojnoj joj šaci pletena košara; nosi ju već pola sata, zadihana je, kosu si uklanja s lica, ona to žuri dok ju ne uhvati mrak. Modra se voda bijeli i razbija, pjeni po skliskim hridinama; ptice udaljene nadlijeću more i hvataju rakove što ih valovi na mrkljente izbacuju. Djevojče hita, razgrće travu, o halju joj se čičci kače, bodu je, grebu, ona spješi da odnese starcu povrh provalije pogaču, pero još jedno, pergamene i tintu.



​“Ludica! Ludica! Opet ste po blatu pisali, ja to vidim...!” cikne ona pogrdno spram starca jednom kad iz trave izbije na golet. Tu je samo kamen, kamen skliski iskaljan kalom, a zrak svjež da pluća prži. Djevojče se boji visine pa zaglušavana lamatanjem svoje bijele halje, dlanom ona utišće o stijenje. Prilazi pogrbljenom starcu, nagom pod odrtom jutom, polaže pred njega košaru, govori mu:



​“Brzo, brzo dok niste zaboravili, po pergameni pišite, donijela sam ih...! Da vidim... Da, još se vidi!... Hitro dok nije kiša!... A vi to i dalje pišete; ne!” kliknu pa starcu gurne pergamenu u ruku. On ostane tiho, tek nastavi grebati suhim perom po pergameni. Djevojče klekne u prosušeno blato, gurne mu bočicu tinte u šaku pa sama izvuče novo neko pero, novu pergamenu te počne prepisivati duge, sitne tekstove prstom po blatu ispisane.



​“Vi kao da ne želite da svijet zapamti... Kanda vas ne dira hoće li vam svijet čuti vriska... pa mu to umrijeti dopuštate, zamrijeti, nestati u ovom glibu kad ga pljusak ispere... A i mršavi ste. Ja vidim, galebovi sve deblji, vi sve mršaviji. Dajete moje pogače galebovima... Zašto ne jedete, molim vas, makar to za me činite, molim vas!...”



​Ali je starac pisao nemušto, opčinjen, obješen o ništa, riječ za riječju, ne obazirući se na stvarane tekstove; ispisane su rečenice sad čitljive, tanke, pretanke, nevidljive malne, pa očas pretopljene crnilom i razumljive jedvice, maljane otiscima ljudskih prstiju, no čitke su, a samo je to bilo ono kardinalno.



​Djevojče je za to vrijeme prepisivalo svaku riječ, s gorljivosti ne dozvoljavajući jednom slovu da u blatu nestane; sa mukom je do pergamene počivajući pisala, i njena bijela koljena prljava su od zemlje, prijekorima tihanim kad prekida tišinu:



​“Što će svijet reći... Što će svijet reći...”



​Tek utisnuvši posljednju točku, prstiju od mastila mrljavih, starac pero položi na kamen pa od pergamene onda pogleda odvoji. Osmotri suton i more koje kradomice sada krao je mrak. Zatim se mir prekine jer se začuje i njegov glas, krotki, mirni, stamen sveudilj kao samo stijenje:



​“Moram pisati brzo... Moram brzo pisati da ga ne zaboravim. Jer se bojim da ću mu zaboraviti glasa. A toga makar ne želim...  Barem to da ostane...” pa bi se to izgovorivši starac od svojih stotinu i dvadesetak godina odandje povukao u tamu spilje, kao da gmiže, kišu iščekujući, drhtureći sada upijen i polugol a blijedim usnama pod koščatim licem kano mrmljajući nešto, nečujnu molitvu, da, sve je izgledalo da se on to molio u zapusima vjetra.



​Mlado čeljade nije imalo vremena opasku zamijetiti; ona je žurila prepisujući iz blata.



​“I uvijek je svjetlo za korak dalje od tragalaca. Pa lomno za lomnim, živo za neživim, u neživom oni života traže, a živo, nadživo im svjedoči... Atra moja, zašto se patiš sa riječima u blatu? Dođi, hajde, makni se sa romona, hajde, poslušaj me...”



​“Skoro ću, no, nemam još mnogo...”



​A tapkanje kiše je to odista započelo, i ona pipka i klipka i razlijeva se po kamenu i nestajućim slovima u blatu; Atra u rosulji piše, karst morem isprolijevan i prskan, busje vriština osluškuje, granje udaljeno i staro, lomljivo škripeći u melodiji mrvljene vode; podigla je sjajno lice pod mokrom maramom; pola riječi već u nepovratu, a i one sa pergamene mirno se razvodnjavaju, tinta sa kože nestaje, na prapor teče i miješa se, u vodi, blatu i crnilu, djevojče domalo i jecati počne.



​“Atra... što li je to? Ta opet će doći; opet će biti napisano, nemoj plakati...”



​“Ali kad znate da neće. Ne može. Neće...”



​Pa bjelina. Sekunda-dvije u tišini i grmljavina se rastoči drobnim morem, prelije preko litice, zatitra u skladu sa njezinim srcem; ona se pognu još niže, plaha, prihvati pergamenu, pomisli zapisati još što - ali dočitati se i prepisati nije čega imalo jer blato je konačno pokrilo sve, besjeda u splačini nestala, a kiša je prijetila i ono spašeno izjesti. Stoga se osovi učas, docota osoju, gdje u pećini ju dočeka krijes već tinjajućeg korijenja i granja krtog, ona sjedne, stisnu se starcu nasuprot, prosuši dahom namočeni volj, na starca više i ne gleda; uza znoj njezin, do uzduha vode i vrleti i blata umah se fojbom raširi miomiris isparine plamena svetoga, vonj promočene odjeće, zapara tišine guši ukočenu misao do misli ukočene, istom dah, fićukavi kroz nosnice prastarca, smrtne ideje od kojih je ova spilja ljude čuvala.



​“Iznesi mi... ako je moguće... zašto me mamiš pomisliti kako je mjera mene to što ću stvoriti ili neću stvoriti, da ja to moram ili će oni nada mnom biti zakinuti? Zašto bi to bilo tako? Je li odista to veličina onih ponad mene?”



​Žensko čeljade ne priklopi, tek se nagnu i novim drvetom ognjište zapraminja; pucketanje, plamen se uvije do stropa, usuprot mu svjetlost zadnjim zagasajima prisoja razbijajućeg nad maretom mora. Starčeve su oči zaklopljene, on plamenje tek osjeti, nježne mu njezine cjelove po starim rukama i rohavu licu, noć nadolazeću osluškuje, vladavinu joj, hladnoću, pozdravlja hučanje vijavica.



​Izmrzlica i jara, počne to sraz vatre i osina, mraka i svjetla kako je umro dan pa ćuti starac svoj dah i tjera se nadživjeti noć. Jer je studeno, tijelo drhturi, pod jutom mu koža kao kamen blijeda i gladan je on... tako je neizdrživo gladan i lica upijena da mu se čini kako će se srušiti. Sumanuta neka vrtoglavica baš u skladu sa vihorima u noći, preteškoj, već mu se čini da mu sepstvo opterećuje a ono pod teretom cvili, samo što ne popuca i raspe se kao ova žeravica pred čijim ognjem starac i sam predosjeća ognjicu. A kako je vruće, kako je zagušljivo pa je i dah potrebno izboriti, no djevojče vatru užeže, kanda joj u vatri milina, ona samo što pojati ne počne, eto je već i mumlja, melodiju neku ritmično i razgaljeno.



​“Tražiš da se probudim, da ustanem, razbijem sebe, izađem iz sebe i svijetu se podam, svjetlosti, ponad svijeta, rastopim se u bljesku odluke bivanja, a ti...? Što ti je do toga, Atra? Zašto ustraješ u svakom štakoru pa si se uvukla i u moju rupu... Da me spasiš? Da mi ne dozvoliš utopiti se?”



​Ali je to starac progovorio nikomu, jakno i nije bila noć već zlatni dan, on i dalje gladan, pred spiljom, sveđer gladan i pregladan, djevojke nema, pogače nema, i pergamena i pero tek su san, već prste troši u krutom blatu, obrazine mu upijene, tjednima nije ništa jeo, rosulju tek iščekuje pa da od kišnice otpije, a sjedi na kamenu u jugovini pokraj mora, piše nešto, mrlja, piše, tko bi znao što piše, koje svrhe, težine kakve, čemu sve to... i tko će znati hoće li ikada, i u kakvim okolnostima, postojati taj koji će riječi mrtvoga čovjeka makar dijelom razumjeti.



​“Govori mi o sebi, Aleksej.” u potisnutoj sam larmi gostionice, uz otvoreni prozor toplog jesenjeg predvečerja iz snatrenja bio vraćen stvarnosti od strane mog velikog prijatelja, čovjeka kojeg sam upoznao nedugo prije tog vremena, a koji mi se predstavio, možda i u šali, kao Atrahasis, onaj koji prije svega cijeni ljude. Sjedio je sada nalakćen, za izviksanim drvenim stolom, a pred licem mu krigla crnoga piva. Crne mu i oči, i kosa poduža, a lice blijedo i pomalo mršavo, duguljasto; pogled mu zaigran, pače žovijalan ali je sasma jasno da je razgovor sa ovim čovjekom partija čaturange, on svaku riječ mjeri, namjeru mu se ne može sakriti, misao hrđavu ili dobru već sve koprene pred nakanom se lakoćom rasiplju; kako sam ga upoznao priča je za sebe, pa ću samo napomenuti da sam odvratio:



​“Govorit ću ti o uzroku moje pobune.”



​“A ti si pobunjeni čovjek.”



​“Jesam.”



​“Protiv čega, ako izvoljevam doznati?”



​“Sebe.”, izdahnuh. “Bit ću kratak i reći - sebe. Stoga što sam jedini kojeg smijem izazvati, drznuti se mijenjati mu smjer, predlagati sljedeće korake...”



​A to sam izrekao bezidejno, suhoparno nekako kako nisam znao što mi je uopće na pameti; pomalo sam umoran bio, rasijan pa sam riječi više kao sjeme kakvo, bacao po zemlji, nadajući se da će što možda izrasti, okorijeniti, roditi. Atrahasis je rekao:



​“Za tebe je onda pobuna konstruktivan čin, individua se odvaja, možda preglasno i nesmiljeno, ukazuje na teškoću, a sve da bi, kako kažeš, predložila sljedeći korak, novum, mogućnost novu...”



​“Pa i jest. Premda ta nova mogućnost može biti triput gora od onoga protiv čega se bunimo pa pobuna, eto, nije i garantirano konstruktivan čin.”



​“Garantirano konstruktivan čin.”, moj sugovornik ponovi pa nasmjehnuvši se upita: “Tvrdiš li, kad pobuna to već nije (i naravno da nije), da postoji neki drugi, ini, garantirano konstruktivan čin?”



​“Morao bih razmisliti... Sve ovisi o smjeru, o onomu komu je što konstruktivno. Jer konstruktivno nije nužno i objektivno korisno; krokodilima bi baš konstruktivno bilo kad bi nas se sve sada pobacalo u močvaru...”



​“Krivo sam napomenuo. Ne izgrađivanje, nego me onaj garant zaintrigirao. Ja sam ti inače ljubitelj, štoviše sljedbenik svega garantiranog.”



​“Dozvoli da uobličim: Mislim li da ima, kakvih god, dobrih, loših...”



​“Svejedno, da...”



​“... ali garantirano dobrih ili loših ili kakvih god pojava, garantiranih, koje imaju možda i zagovornika, kakav god taj bio, a koji će makar morao i urušiti svijet ali održati na mjestu ono za što je dao riječ da će opstati?”



​“E to, to...! Misliš li da takvih aspekata svijet ima?”



​“Pa to je već razgovor o deitetu; već smo se povukli i van svemira. Jer takvi... Isprike, evo ću maknuti.” obratih se kelneru koji je uto donio napunjenu kriglu i za mene; razumio sam da su morali dokotrljati novu bačvu pa je pola gostiju neko vrijeme imalo čekati na piće. Uklonih sa stola nekakve rokovnike, olovku, ispisane izgužvane papiriće koje sam dolaskom u gostionicu izvukao iz džepova nizašto naročito; bjehu to spisi velikim dijelom na kojima sam radio zadnjih godinu-dvije, niz nocija odviše zakučastih, nepovezanih, popisanih u natuknicama koje bi i najpažljiviji osmatrač proglasio konfabulacijom, fragmenti dakle, jedva i tekstovi a koji su tek mojim očima ličili ne na djelo, već temelj djela, odjek onoga što će djelo možda jednom biti.



​Položivši pred mene kriglu, kelner tiho pripomene: “Gospoda se na kraju žali da im smeta propuh; dozvoljavate li da zatvorim ovdje...?”



​“Naravno, slobodno...” brzo odvratih pa uslijed mog odmicanja gospodin kelner koraknu između našega stola i ukrasnog bilja te se počne provlačiti. Posegne ovdje, načas pokaže kosmarate ruke pa mu se i parfem na trenutak snažnije osjeti - ambru ćutjeh, oštre tragove lavande i etanol - on oslobodi okno terakote sa paprati koju položi na stol, funestru uz škripu zatvori, terakotu vrati, zatim se izvuče van, ispričavajući se, kao bremenito, rukave si namještajući:



​“Ovdje se ne osjeti mnogo, znate, ali...”



​“Razumije se, razumije se...” govorio je moj sugovornik.



​“Želi li gospoda još što?”



​“Sve imamo. Svakako ste tu ako zatreba... Nego frak ste malo...”



​“Oh! Kad sam nespretno ono... No, ostavit ću vas u miru. Ako što trebate, samo pozovite.”



​Pa se kelner osmjehne i udalji, već uspravan, odmah poravnat, izvlačeći rupčić iz džepa, odlazeći prema šanku gdje mu je barmen već pripremio čašu vode da se očisti...



​A što sam pozdravio možda odviše razdraženo, kako bi mi trebalo ipak biti drago što je napokon naučio - kad se isprljam, ostavi mi čašu vode; jer će se zakoriti, morat ću mijenjati frak, a ovaj mi je posljednji, drugi ne dolazi iz praonice do sljedećeg tjedna (ne, ne brini, nikako ne brini, nitko niti gleda niti vidi kad se otirem, samo mi pripremi vodu, nema potrebe da odlazim do toaleta - baš tako sam mu dosad govorio i to mnogoput). Do šanka sam doplovio bezizražajno, čak sam odglumio tu našu odavna uvježbanu točku, učtiva opaska ili dvije, blagi smiješak dok sam malo namočenim rupčićem brisao rukav, pokretno, kod ramena, ogledavajući si većma šarmantan, malne nadmen odraz u ogledalu između boca sa pićem iza bara, poravnao sam si frak kako doliči, letimice osmotrio šank u nadi kako ga nitko... ne, nitko mi nije uklonio čaj za žgaravicu... a baš me sada nešto kanda počelo... Ogledam se opet u ogledalu, a onda upitam:



​“Pozvao si ih?”



​“Žandarmerija je upravo pozvana...”



​I to je bilo dovoljno. Potom sam se vratio svome čaju, odsada nijem po tom pitanju, odista od ove sekunde samo kelner i ništa više pa se ogluših na potiho pitanje:



​“O čemu razgovaraju?”



​“Ne čujem odavde. A i ne znam zašto je to bitno.”



​“Bitno je, bitno, štoviše najbitnije u čitavoj ovoj noći...”, Atrahasis mi odgovori, brzo izgovarajući riječi, tiho, poletno sada, polupognut u ramenima, kano mi iznosi neku važnu tajnu. “Jer ti možda misliš da su to učinili tek tako, jer im smeta zrak, vjetar, vjetrometina, jer mrze disati, ali je to bila poruka, za nas obojicu, taj nam je stol poručio da nas uzima u obzir, da smo uz njih nečime vezani - da smo im na nišanu, dušmani su nam, a to je i suviše očito...”



​“No, to je već pretjerivanje... Pa i meni je nekada, ne sada ali općenito, gdjekada znao propuh zasmetati jakno je i to ljudski. Možda im samo smeta vjetar...”



​“Ili im samo smetamo mi. Ne Aleksej, ti si veliki čovjek i matematski je, upravo matematski nemoguće izmjeriti moje poštovanje prema tebi ali si nekada, odnosno sada, inzistiram da je tako baš sada, lakovjeran. Ovo je poprište, Aleksej, ne manje no rat za zrak jer i zrak su nam oteli, a na nama je da odlučimo, odredimo točke preko kojih se ne prelazi, postavimo se...”



​“A da otvorimo prozor? Evo-” zbunjeno izgovorih polako ustavši.



​“Ne!...”, sugovornik mi se ovdje kao trgne ali očas nastavi mirno: “Ne, moj Aleksej. Ta su vremena prošla. Odavna su ti dani prošli kad je bilo moguće tako, baš kako ti predlažeš, dobrodušno i lasno, otvoriš prozor pa lahor, to je danas zabranjeno, to je nadalje i van zakona, a ako je komu disati, taj je pustahija; one sekunde, Aleksej, kad smo se zaželjeli zraka, a prozor je bio zatvoren, ne, ne, poslušaj me, oprosti, te iste sekunde mi smo postali možebitni hajduci, palikuće, točno onaj živalj kojemu se vežu usta pa na stratište jednom kad ih se pandur dohvati, obuhvaćaš li to, pojmiš li...? Mi smo neprijatelji ove države, samog ovog dijela života, a za zrak valja i poginuti. Pa hajde onda, Aleksej”, Atrahasis završi ove neobične riječi pa se osloni o stol svom težinom i ustane. “Hajde onda, idemo poginuti.”



​“Molim...? Nemoj! Ne!... Kud ćeš...?”



​Začuje se tiho sa kraja gostionice, između žagora međuljudskih razgovora i škripe stolica te cilika porculana, sve od onoga o čemu ne želiš razmišljati. U prstima ti otvorene novine, upravo sjediš strpljivo na tvrdoj barstolici pokraj šanka, nalakćeno, o sjaju masivna drveta osmatrajući riječi naštampane po papiru letimice, dakle naslovi, tekstovi, fotografije crno-bijele, sve poluzgužvano, polusjenovito, pa se uistinu praviš kao da čitaš.



​Ne... život je u prepunom jeku; govor neke žene iza tebe, dva stola...? Osmatraš trima-ogledalo iza barmena; da, dva stola dalje, žena oštro namirisana da ju do ovdje osjetiš, razgovara sa nekim muškarcem, prijateljem...? Prsten. Ispravak. Sa mužem, pomalo neukusno, preglasno razgovara, histerično naprosto, osiono. Barmen te ignorira, bavi se svojim poslom ali zna da si tu, zna da ga osmatraš, ne iz znatiželje, niti zbog kakve druge osobitosti, nego, a i to je dijelom glupo za reći, iz dosade.



​A kako mu taj uvarak za žgaravicu iz čaja smrdi...! Užgano, kao pokvareni sluzavi žabokrijek; upravo ti je kelner prišao na korak, isto te ne opaža, čuješ njegove riječi: “Dolij mi u čaj...” a na što se barmen okreće, uzima bocu bourbona, otvara ga, pruža ruku... pa potihi, stakleni žubor tekućine.



​“Ne više.” a onda se boca odmakne; kelner šalicu čaja podiže, odmah pravi grimasu, otpija zatim... Još kiselija grimasa, zatvorenih očiju, stisnutih usta. Otvorivši oči, pogled mu se načas zaustavi na tvom.



​“Žgaravica.” tiho će ti objasniti.



​Ne odgovaraš. Tek kimaš glavom, sa razumijevanjem. Izgleda, da, odbijesa... izgleda je vrijeme otići. Ovo nije tvoje društvo, a bourbon je žabokrečinu učinio još neizdržljivijom. Ovdje naprosto smrdi.



​Podsjećaš se da ti je poslužena kava. Odavna, već je i mlaka, otpijena pola gutljaja prije tko zna koliko a otada ostavljena da stoji. Sada ti je i ona nekako odbojna; neizdrživi parfem one udaljene žene, a i ambra pošpricana po kelnerovu fraku, kao da su u kavu do tebe doprijeli, otrovali ju, i tebe sve to upravo truje, zbilja i zraka ovdje više pa nema... a do maločas je sve hladio lahor, sjećaš se, blagi tek propuh otpuhujući mijazmu gostionice, pravo do ulične pustoline pa je ovdje i ugodno bilo, uza jazz sa radija i kavu te novine, a sada... Sada isparina, vrućina, graške ti znoja istom orošavaju čelo; spram ogledala opet okrećeš pogled - da...! Eto ti u odrazu oznojena lica; eno i kelnera koji osmatra bazdljivi čaj. Šuškaju novine koje polako polažeš na šank.



​“Zašto me tjeraš to činiti!” iznenada začu se kreštaj - koji te trgne, koji gostionici propara mir kao hartiju. Nehotice se hvataš o šank, za barstolicu, već u poluustajanju, osvrćeš se da vidiš tko je, što je, što je sad to, ali ne vidiš od leđa kelnera... I kelner se okrenuo.



​“Ne mogu dalje prijeći!... Ne mogu, ne želim, ne tjeraj me biti...!” opijeni se, otegnuti povik opetovao, ustremljen i zazoran, pucajući glas muškarca.



​Gostionicom zavlada muk. Ljudi se počeli osvrtati, buneći se, neki i ustaju; oni što stoje se udaljavaju. Najzad zamijetiš da se i kelner za korak udaljio te ti u vidokrug polako ula-



​Udarac! Tupi, iznenadan, a gospodin se kelner sruši kao krpa baš pred tebe; odmah skačeš sa stolice, klekćeš kraj čovjeka, podižeš glavu: mladi čovjek, muškarac, razdrljene bijele košulje od batista, duge crne kose prilazi ti, stisnute šake kojom je izgleda, sve se čini tako, da tako je, tom je šakom udario kelnera... Nije prejako, ništa smrtonosno, samo ga je udario, ovaj uostalom i dolazi sebi, kobelja se... Tko će znati što se događa! Pogled je muškarca pijan.



​Želiš se maknuti, pobjeći, ali osjećaš zatravljenost, ukočenost čitava tijela, sve nenadano, najednom. Muškarac ti prilazi, prima te za ruku, podiže te, tijelo ti se opušteno kao krpena lutka na noge uspravlja, pa te osmatra, kratko, prekratko, baš svoj pogled oslonivši o tvoj kao tonu kamenja, bez glasa i daha i mirisa, tek crnilom i bezdnom, zakopano se osjećaš, gledati je ovog čovjeka kao gledati u vlastitu smrt. Nigdje jednog ciktaja zvuka; stvarno, to su ti stvarno uši kao umrle, NE ČUJEŠ NIŠTA, tek nešto daleko, trilijun kilometara iza tebe zuji, nečujno, nekoć je bio radioprijemnik, jazz, nekoć je sviralo... a sada samo blijedo, grobno, neživo zujanje.



​Pogled ti pada na kelnera no odmah oči podižeš jer i on je na nogama, evo ga pred tobom, ustobočen ti sučelice, samo se pojavio tu, tustih krvavih obrazina, ustremljeno i sušičavo gleda te ravno u oči; osvrćeš se, čitava gostionica je na nogama, svi su oko tebe, svi su te okružili, stoje, tek te gledaju, u sjeni, zamračeni jer su i žarulje oslabile na najbijednije blijedo svjetlo; da ih čuješ, zacijelo bi krckale, stakleno i krto, a sada pucketaju samo u pozadini uma... dementno, zauzlano, više se i ne sjećaš kako sve to zvuči, ne sjećaš se tko si, čulno držiš da je ovo i smrt.



​Ončas, osmijeh, neusiljen a prinudan, njega osmijeh, baš toga što ti dotiče ruku, kosmatog mladića izbočenih jagodica, samo na usnama blaga mu iskrivljenost, u njihovu uglu, sa borama i bez njih, sitnim i dubokim pa se istovremeno čini taj čovjek prastar, mnogo stariji od tebe, dok mladost ovdje tek je koprena, i odista je to već jedan starac, iznebuha pod novim svjetlom baš najstariji od ova hana i ljudi ovih, pogledom te uopće ne vidi, on gleda kroz tebe, kano u tebi nešto, velebno i zazorno i čemu mjere nema, nešto je preveliko u tebi, a što taj pozdravlja, čemu se upravo smiješi; čudnovato, jasnovito mu kroz ono zujanje zamišljaš zvonkost smijeha, odmah i daha, a zrak mu struji kroz nosnice, tek sanjariš, ali sprema se taj zaista izgovoriti, odrješito i odmjereno, ali nježno napose, a ti mu šapat iščekuješ negodujući. Strah te slušanja; hoće li boljeti čuti? Je li postojanje njegovih riječi uopće moguće pred tobom na životu...?



​“Ništa. Ne jedna stvarca. Ne jedna točka ili mrva ili zrnce prašine. Baš ništa u svijetu nije garantirano.”



​A te ti riječi zagnječe želudcem! Od njih se trgneš, poželiš ispovraćati, ne znaš što ti je, ali kanda osjet neki, nasilan i težak i mokar kao tekuće željezo, otrežnjavajuća spoznaja vječnosti, nepomičnosti, onoga razumijevanje što se pomaknuti ne može – odjednom!



​Odjednom, pogledavaš po ludilu i zvjeraš po mraku, po ruci svojoj, vučeš ju sad, pak ju otrgnuti hoćeš, ujesti tog što ju drži makar jedvice ju i dotiče, prebjeći ti je, hirovito i manično od krajnosti u krah, evo sad ćeš, sad ćeš ga ugristi, otet ćeš se, odbjeći, a baš u ritmu tih pomisli svirkaju sve jasnije i dirke glasovira, život ubrzava, dobovanje odzvanja, mjed metalno rezonira klarineta i trombona, to je odzvuk radioprijemnika, udaraca tvojeg srca, zidovima, stolovima, bas se kontrabasa ljudima razliježe, melodije vlast, umilno te nešto povlači za ruku, čitavo ti jastvo povlači, u razvali razuma, te bolećivo a namjerno, tvrdoglavo slijediš mu ritam, podaješ se taktu, iako ne želiš, kadenci, kaosu, eno udaha, eto koraka, tu je i zanos pa tijelom u glazbu, vrtite se, utapate, Atrahasis i ti, od svijeta nestajete iz svjetla u mrak, a on se i smije još, a i ti se smiješ, jer smiješno je, naravno da je sve zapravo totalno i ultimativno i bijesno i smrtno smiješno...



​I u sparnoj već, znojem zaparenoj, opojnoj noći, vriscima žena paranoj i lomom stolica, uz prskotinu boca od stolova izvrtanih i pahuljičavo staklo ispljuskano alkoholom, sa prikajka razularenosti gospodin Zanrev osovljava se na noge i zapinjući glavinja do mladića u bijeloj košulji, a ovaj kao je u deliriju sve vrijeme sam sa sobom, rušeći, zabijajući se o sve oko se, sad se naguravajući, hrvajući, šaketao sa onima koji bi mu se približili, zabio se u njih, od njih odgurnuo; krvav je, mokar je, nos mu razbijen, bijeli batist grimizom isprskan; tu će se okrenuti, zateturati, u zanosu nezdravu glasno zaviknuti:



​“Zanrev!... Pridruži mi se, Zanrev!...”



​Ali će se nadraženi čovjek tek zabiti u njega, silovito, odsječno, nabiti ga o šank, rušeći ovdje boce i čaše, staklo prska, posjekline potekle, grabeći mu košulju Zanrev ga sputava, drapa se tkanina, netko sada grabi i Zanreva, s leđa, udara ga, odvlači mahnito i odbacuje do stola. Drvo zavrišti, tijelo mu izvrnulo, isprolijevalo, rasprskalo čaše, okrene se - laktove gore! - stolica doleti i odalami ga po rebrima, zaklepeta po skliskim pločicama, sljepoočnicu mu zakrvavi, krv mu ulazi u oči, oko sebe gleda - svjetla porazbijana, drvenina izvrnuta, lokve od pića i ljudi na nogama, tuku se, naguravaju, naš duo vanvremenski više čak nije glavna točka predstave; netko ga grabi - Atrahasis - pognut, nakešen, povlači ga sa stola, oni se poginju, iskradaju, uzimaju sa zida kapute, odlaze do vrata gostionice i - noć.



​Igleni zameti zazebalo taru orošeni beton, a osvjetlana, žuta i bijela i crna vozila kapljičavo su odsijevajuća pod uličnim lampama duž odužeg trotoara u hladno tiho predvečerje; o haubu se jednog automobila dvojica navalila tukući se, okrvarila ulubljeni lim, kišica ga ispire, neki treći ih povlači za odjeću, udara ih, ljudsko se režanje razliježe ulicom; kraj njih umbrom prođe kastor, dugmad namještajući, rupčićima brišući posjekline, isprva poluspješeći, a zatim uzdržljivo, ugnuti hodajući, nezamjetno klizeći piritom polusvjetla, pa najposlije prostodušno, malne mondeno se ne obazirući o nestajuću kavgu i brujanje automobila žandarmerije nadolazeće - pri zvuku su potonjeg skrenuli drugom nekom ulicom, cestu prešli, u park zašli, novu cestu presjekli.



​Uz prikus se uzvitlalog dumana naparenog mokrim crjepovima i betonom i krošnjama omorika čvornato granajućih od nakvašene zemlje, stisnuti u hujećoj burini duž oduge jedne ulice jedva više postojeći sad u prisjenku, ondje pod svjetlom, opet u prisjenku no gordi, vižlasti, smiono soanjirani, mokrih popelina i slijepljene kose, upustiše oni u razgovor iznovice, u nevidjelici uzbuđeni pomalo caklećih, no posve sad trijeznih pogleda:



​“Prepoznali su te.”, započeo je Atrahasis. “Van svake sumnje, u ophođenju im se to zamjećivalo. A i ti si vidio, imao si vidjeti, očigledno je bilo pa sam mogao ili scenu potpaliti ili pričekati lisičine... Dozvoli”, govorio je isprekidano, kao uznemireno, rupcem brišući sa lica krv, “spominjao si da u svakom društvu si na korak od neprijatelja, ali ovako, baš do ove mjere... Zar je očekivano, pak je ljudski...?”



​“Pa i ako smo preventirali haps... Na ljudskost mi se ipak čini da se baš nemamo prava pozivati...”



​“Ali u ugao smo bili gurnuti, sabij me u kut i što mi je činiti, biti kavalirom, riterom razoružanim...? A samo da su nas ostavili; ignorirajte me, evo, ne postojim, dozvolite da otpijem što imam pa ustajem, uzimam kaput, nije se dogodilo...”



​“Onda bi oni odgovarali.”



​“Odgovarali ili ne, ovdje su pogazili princip, oni su gostu dozvolili upasti u zamku i to smrtnu. Jer što misliš koliko te čeka, dva dana u pritvoru, žalba, dvije žalbe ako se suci smiluju, pa idemo prijatelju polako, do zida pred streljački vod...”



​“A vidiš, to mi je teško vjerovati. Ne vjerujem da bi Vernia tako...”



​“Kao što ih nije tako dva tuceta ovaj tjedan samo. Ta vidio si čistku po ministarstvima; i štampa je pisala o izdaji, prevari, kaznama. Koliku si izdaju ti učinio po tom, a i ja kad smo već evo i na zajedničkom pločniku...”



​“No mene maršal ipak treba. Tako mi je sam rekao.”



​“Treba te... treba... dobro, treba te.”, prihvaćao je Atrahasis upravo nekako raskidano i jedva čujno, usuprot vjetru i rosulji, pognuta lica piljeći u pločnik pod topalasto si kuckajućim, crnosjajnim cipelama. “Pa je stoga ne brigati rasudno, kad razdat će milost i smilovati se, ako su tamnica i trapljenje neko milosrđe... A ja bih rekao da je to zbog drugih; on te drugima zakida ukoliko mu kako veliš odviše vrijediš za u jazvu te baciti, no je li i to život? Stremiš li ti negvama i kamenu, izmrzlici cjeloživotnoj i glođanju kostiju, a to te čeka, razumije se, znaš sve to i sam...”



​“Ustraješ u ideji da mi je do komfora?”



​“Ne mislim, ne, nego riječ je o minimumu, onoj uostalom sasvim praznoj vrsti zlopaćenja, kako kažu, 'Makar me mučiti, ljudi, nemojte', na to se pozvam, i u tvom i u mom slučaju...”



​“Poslije porazbijane mehane ni iz kakvog posebnog razloga. Ne, znam, razumijem, diverzija, morali smo se u neredu iskrasti, shvaćam sve to, ali odlučio si biti pregrub, ti si se ondje raskalašio, umalo razbojnik, odvezao uzle morala pa kome razbijena glava - razbijena. To me iznenadilo.”



​“A mene je iznenadilo da si tukao po meni prilično ozbiljno. Ja tebe, vidiš, tako nisam. Ovo što sam rasječen, pa to je od tebe...”



​“Kad si mi dozivao ime...! Pred svijetom povikivao, pokazivao na mene, u opasnost dovodio i mene i sebe i to smrtnu kako kažeš, a sve zbog čega...?”



​No Atrahasis dalje nastavi u tišini; jedino prije nego će razgovoru dopustiti zamrijeti, najtiše mi, a stameno, sjajna pogleda, čak nasmjehnuv se pritom doda:



​“Nitko neće vjerovati da si zaista bio tamo.”



​A na to, priznajem, htio sam osjeknuti, otpovrnuti izgovoreno makar čime jer iako mi je od ove pozicije o tomu bez prijepora govoriti možda i glupo lagano, onomad još bijah tronut, okolnostima zadijevan te ranjenošću, tako skutren u kaputu ne samo tijelom nego i čeljusti stegnute - krv sam si kusao u natečenim ustima, u džepu prevrćući smočenu kvadernu slijepljenu ispisanim liscima uz olovčicu također u par komada već, dakle polomljenu, ona se mrvi alkoholom prokvašena pa mi okršak od grafita malja prste, sve to blago neuralgično, duboko nesmireno, i onda je razumljiva potreba da se nečime proturječi, inzistira na iskanju pravice, određivanju najzad i granica, pravila, dok diše, tezuljom si od zraka u nosnicama čovjek mjeri dušu i život pa zapisuje u tišini mislima 'Ovo je ovakvo, ono je onakvo, već i spoznajno, i ne želim da je od toga išta više', a to je bilo dijelom i moga nacrta mnijenja, neobično važnoga mi u hodu po tmurnu trotoaru kroza prijevjes od sjajne kiše, no elana nisam imao, ikakve snage više, nego mi je bilo ukloniti se, ušutjeti, nestati, a osim toga nedvojbeno, upravo prvobitno kad je širinom prednjačilo svemu oko mene, naime nokturalno gledano - bilo je već i prekasno.



​Tek sam kasnije uzgred mogao nazreti:



​“A ti ne voliš čuti svoje ime...?”



​K tome zaista moguće u proemiju olujine, u studeni kosine duge sjenovite jedne ulice, na jugovini u ovratnik uvučen pod oštrim kapljama uzvitlane oborine, tankih posjeklina sa čela i obraza u krvavim nitima ispiranih kišom, to sam najednom čuo, i to me, spomenuo bih, u mislima na moment zateklo.



​“Ako sam išta ikada mrzio”, mislim da mi je na rečeno glasio odgovor, “to sam mrzio više od svega.”



​Nisam siguran jesmo li o tomu izgovorili riječ još koju ili dvije ili smo se žureći podno zgrada odmah vratili novoj tišini, ali sjećam se da mi je subesjednik u jednom trenutku poslije rekao: “U moj ćemo stan otići.”, a to mi je poručio šturo, tako sipljivo riječi istisnuvši kroz drhturavi dah, kao i ja strašno zadihan kako smo požurili u slutnji da se bez nas u gostionici žandarmerija neće zadržati dovijeka, nego će ubrzo ipak isljednički, od kuće do kuće i po drumovima jer izgleda je ovdje versar, viđen je, moguće ga je noćas uhvatiti... Mog je prijatelja mnogo više zanimala stvarnost, a ono što bi me upitao kao maločas, to je bilo neko nuzgredno posipanje ideja, kojima moram priznati, u tim trenucima još uvijek nisam sasvim poznavao svrhe.



​“Podesan je dvojici, pa i trojici, a što znam izvjesno jer noćila je gospoda već. Mansarda, no skrivena, nevidljiva, imat ćeš mir i kod stvaralaštva, pače sam računao, baš se potrsih zato ranije pripremiti...”



​“Pripremiti što?...” Zanrev propenta, no pitanju je odgovora naslućivao unaprijed - knjige očito, vonj željezno-galne tinte i bugačica i porudjela papira, ono sve što je nužno i logično, i zato ne zbori dalje nego se šutnji vraća ponovno, pognut sijekući romon mračnim prostorom betonska površja, skliska i sjajna od oštre oborine; ovdje upravo miriše po starom bršljanu, podosta nježno u dodiru vjetra, po četinama te smoli smirika i satrtom melu, a usuprot tome i gustim, otrovnim, oštrim isparinama danonoćno proizvodećih tvornica od ruba grada što zaudaraju na asfalt, na gumu izgarajuću, sa čime guše i sporo ubijaju sve što živi, a bez čega ipak se ne može, bez čega ljudska civilizacija propada sasvim, a čovjek se vraća toljagi.



​Slijedio sam Atrahasisa putevima sve zbijenijim, cesta vijugavih i uskih, a zgrada povisokih, bijelih, sivo-blijedih sada pod srebrom rasute mjesečine; drvene i metalne rebrenice prozora bijahu najčešće spuštene, samo gdjekad probijane tracima upaljenih svjetala unutar stanova, i šturci kroz noć su cvrčali, u suzvučju odzvanjanja udaljenog laveža pasa, dočim na cesti već neko vrijeme tek moj sugovornik Atrahasis i ja.



​Koraci prestanu odjekivati pred jednom od sličnih zgrada, krova jednostrešna, pootpadale sadre, sve što u mraku se dalo jedvice vidjeti; prišli smo vratima njezinim, na pokislom trotoaru pričekah da mladi čovjek do mene uz željezni škljocaj otljuča bravu, a onda škrinu potiho i portun: mekano svjetlo nježno bljesne, preda mnom se ukažu vrata premazana poluoljušenom zelenom politurom isavijanih letvica teško obješena o gvozdene baglame, vjetar niz cestu isprekidano mete, kod ulaza fićuka, žarulja svijetli sama jer nad praznim je predvorjem samo jedna i visjela, sa tankih crnih kablova izloženih duž stropa i zida starogradnje, za tu svrhu neobzirno počupanih starih mozaičnih pločica - opazio sam: nekakav antemij glazura je prikazivala, od stropa do poda sav u odrtim zlatnim i zelenim te listovima višnjeve boje, uz debele grozdove vinove loze - a gdje keramika je bila odvaljena, ondje kanda se vidio čerpić, kano trska i slama i vezivni žuti saman, ili mi se činilo, moguće se nujna oporost ustajalog zraka već igrala sa mnom sinestezijski pa odredih u memli i učmaloj sparložini starinu koje nije bilo. Ali svakako se iz magaza razlijegao zadah pljesnive jedne taložine, od urvina uglibljenih po mračnoj ilovači, oduran sigurno i posakrivanim žoharima; do nas je dopirao osjetno, prastaro, usprkos poluraspalim vratima između svijeta udaljenog podruma i sjenastog svršetka hola; ondje se ganjak nalazio, na kraju njega stubište nestajuće u mraku, a prije prvog basamka još jedna vrata izlizanih oplatica, potamnjele i kvake mesingane - u tom smjeru odlazimo, tamo gdje zamijetih paučinu, vlagu po uglovima, studen oštriju no vani pa su i dvokrilci nad stepeništem izgubljeno se čuli, tiho zujanje jednog, moguće dva-tri komarca... I svjetlo sa predvorja odavdje minu pa se nađu dva čovjeka opet u mrklini.

